Bejaarde huurders moet verhuis weens veiligheidsrisiko | Maroela Media
Bejaarde huurders van die Welverdiend-woonkompleks in Rondebosch in die Wes-Kaap is deur die agentskap vir maatskaplike behuising, Communicare, versoek om te verhuis omdat die gebou gesloop gaan word. Herstelwerk aan dié 68-jarige gebou is nie meer haalbaar nie weens die strukturele probleme en verouderde infrastruktuur.
Luidens 'n verklaring uitgereik deur Communicare-huuragentskap, is dié agentskap bekommerd oor die gesondheids- en veiligheidsrisiko wat die agteruitgang van dié gebou vir huurders op die lange duur mag inhou. Die agentskap het dus besluit om eerder die gebou te sloop.
Michelle Matthee, een van die bestuurders van Communicare, sê hulle het begrip vir die spanning wat só 'n skielike verhuising vir bejaardes kan veroorsaak. Daarom het hulle individuele konsultasies met bejaarde huurders gedoen om elke huurder so gemaklik moontlik te maak en te verseker daar word aan hul individuele vereistes voldoen.
Volgens Matthee gaan die agentskap vir die verhuising van elke huurder betaal en sorg dat daar geen ekstra uitgawes vir die huurders is nie. "Ons wil ander soortgelyke blyplekke in goed geleë gebiede vir die huurders beskikbaar stel. Ons verseker die huurders hulle sal nie sonder blyplek gelaat word nie," lui die verklaring.
Die agentskap gee huurders ses maande om die gebou te ontruim voordat dit gesloop word. Matthee sê huurders het nog nie 'n skriftelike kennisgewing van ontruiming ontvang nie.
Maatskaplike werkers bied die nodige ondersteuning aan veral die bejaarde huurders.
Daar is seker geboue wat leegstaan bv ou hospitale, ouetehuise en woonstelle wat opgeknap kan word.
Dit kan n werkskeppings projek wees.
Hulle het seker ook verniet daar gebly. Geen gebou Kan net n week leegstaan nie, dan word daarom geplak. Gelukkig Sal daar na die oumense Om gesien word, want dit Kan vir hulle maar traumaties wees.